חוק סליקה אלקטרונית של שיקים (תיקון), התשע"ח-2017
הצעת חוק ממשלתית, הכנסת ה-20
פורסם: ספר החוקים, חוברת 2665, עמ' 8, 2017-11-07T00:00:00+02:00
החוק התקבל בקריאה השנייה והשלישית ביום י' בחשוון התשע"ח (30 באוקטובר 2017). 
החוק מתקן את חוק סליקה אלקטרונית של שיקים, התשע"ו-2016 (להלן – חוק סליקה אלקטרונית) הקובע כי סליקתם של שיקים תיעשה באמצעים אלקטרונים. בהתאם להוראות התחילה הקבועות בחוק סליקה אלקטרונית, בתוך שישה חודשים מיום פרסום החוק, קרי החל בחודש אוגוסט 2016, התאפשרה סליקה אלקטרונית של שיקים במקביל לסליקה פיסית. ואולם, החל בחודש פברואר 2018 הסליקה האלקטרונית של שיקים תהיה הדרך היחידה שבה הבנקים יציגו שיקים לפירעון. לקראת כניסתה לתוקף של ההוראה הקובעת חובת סליקה אלקטרונית, נחקקו בתיקון האמור, שלוש הוראות כמפורט להלן:  
1. הרחבת ההגדרה "בנק" שבחוק, כך שתכלול גם את בנק ישראל, שכן בנק ישראל משמש כבנקאי של הממשלה לעניין פעילותה הבנקאית במטבע ישראלי.
2. הותרת האפשרות לסלוק בסליקה ידנית שיקים הנקובים במטבע חוץ. 
3. הסמכת שר המשפטים, בהסכמת נגיד בנק ישראל ובאישור ועדת הכלכלה של הכנסת, להתקין תקנות שעניינן החלת הוראות חוק סליקה אלקטרונית, לעניין סליקה של שיקים בין בנקים ישראליים למוסדות פיננסיים זרים, וזאת כדי לאפשר סליקה יעילה של שיקים בעסקאות בין גורמים ישראליים ובין גורמים זרים.